Document ID: 31998D0575

Komisijas Lēmums
(1998. gada 16. septembris)
par kopīgiem tehniskiem noteikumiem attiecībā uz vispārējām pieslēguma prasībām, kas piemērojamas mobilām stacijām, kuras paredzēts izmantot ar II fāzes publiskiem ciparu šūnu telekomunikāciju tīkliem, kas darbojas GSM 1800 joslā (2. izdevums)
(paziņots ar dokumenta numuru C(1998) 2721)
(Dokuments attiecas uz EEZ)
(98/575/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Eiropas Parlamenta un Padomes 1998. gada 12. februāra Direktīvu 98/13/EK attiecībā telekomunikāciju gala iekārtām un zemes satelītstaciju iekārtām, tostarp to atbilstības savstarpēju atzīšanu [1], un jo īpaši tās 7. panta 2. punkta otro ievilkumu,
tā kā Komisija ir pieņēmusi pasākumu, kas identificē telekomunikāciju gala iekārtas veidu, attiecībā uz kuru ir nepieciešami šie kopīgie tehniskie noteikumi, kā arī attiecīgā deklarācija par to piemērojuma jomu saskaņā ar 7. panta 2. punkta pirmo ievilkumu;
tā kā jāpieņem atbilstīgie saskaņotie standarti, vai daļa no tiem, kas īsteno pamatprasības, kas pārveidojamas par kopīgiem tehniskiem noteikumiem;
tā kā, lai nodrošinātu ražotājiem nepārtrauktu tirgus pieejamību, ir jāpieņem pārejas noteikumi attiecībā uz iekārtām, kas ir apstiprinātas ar Komisijas Lēmumu 97/528/EK [2];
tā kā, beidzoties pārejas periodam, Lēmums 97/528/EK jāatceļ;
tā kā Komitejai (ACTE) ir iesniegts priekšlikums saskaņā ar 29. panta 2. punktu;
tā kā šajā lēmumā paredzētie kopīgie tehniskie noteikumi ir saskaņā ar ACTE atzinumu,
IR PIEŅĒMUSI ŠO LĒMUMU.
1. pants
1. Šo lēmumu piemēro gala iekārtām, ko paredzēts pievienot publiskam telekomunikāciju tīklam un uz ko attiecas 2. panta 1. punktā definētais saskaņotais standarts.
2. Šis lēmums nosaka kopīgus tehniskus noteikumus, kas aptver prasības pieslēgumam, kurš piemērojams gala iekārtām, ko izmanto II fāzes publiskos ciparu šūnu telekomunikāciju tīklos, kuri darbojas DCS 1800 joslā ar nošķirtiem 200 kHz kanāliem un izmanto pārraides kanālus saskaņā ar laikdales daudzkāršās piekļuves principu. Šo lēmumu piemēro arī gala iekārtām, kas var darboties gan GSM 900, gan GSM 1800 frekvenču joslā.
2. pants
1. Kopīgajos tehniskajos noteikumos ietilpst saskaņotais standarts, ko kompetentā standartizācijas iestāde sagatavojusi, lai pēc iespējas īstenotu Direktīvas 98/13/EK 5. panta c) līdz f) punktā minētās pamatprasības. Norāde uz standartu ir I pielikumā. Piemērojamās standarta daļas ir II pielikumā.
2. Gala iekārtas, uz ko attiecas šis lēmums, atbilst 1. punktā minētajiem kopīgajiem tehniskajiem noteikumiem, kas atbilst Direktīvas 98/13/EK 5. panta a) un b) apakšpunktos minētajām pamatprasībām un prasībām visās citās piemērojamās Direktīvās, jo īpaši Padomes Direktīvās 73/23/EEK [3] un 89/336/EEK [4].
3. pants
Paziņotās iestādes, kas izraudzītas veikt Direktīvas 98/13/EK 10. pantā minētās procedūras attiecībā uz šā lēmuma 1. panta 1. punktā minētajām gala iekārtām, šim lēmumam stājoties spēkā, piemēro 2. panta 1. punktā minēto saskaņoto standartu piemērojamās daļas vai nodrošina to piemērošanu.
4. pants
1. Lēmumu 97/528/EK atceļ trīs mēnešus pēc šā lēmuma stāšanās spēkā.
2. Saskaņā ar Lēmumu 97/528/EK apstiprinātas gala iekārtas var turpināt laist tirgū un nodot ekspluatācijā, ja šo apstiprinājumu piešķir ne vēlāk kā trīs mēnešus pēc šā lēmuma stāšanās spēkā.
5. pants
Šis lēmums ir adresēts dalībvalstīm.
Briselē, 1998. gada 16. septembrī

Labels: 7
10
12